# Albert Dou i Mas de Xexàs

Albert Dou i Mas de Xexàs (Olot, 21 de desembre de 1915 - Sant Cugat del Vallès, 18 d'abril de 2009) fou un matemàtic català. De família noble (marquesos d'Olèrdola), formà part de la Companyia de Jesús.

## Biografia científica

Albert Dou Mas de Xaxàs fou acadèmic supernumerari de la Reial Acadèmia de Ciències Exactes, Físiques i Naturals i acadèmic corresponent de la Reial Acadèmia de Ciències i Arts de Barcelona. Fou autor de nombrosos estudis i obres de recerca sobre les matemàtiques i la física, i col·laborador de moltes revistes especialitzades (membre del consell assessor de Theoria).
Ingressà a la Reial Acadèmia de Ciències Exactes, Físiques i Naturals el 6 de juny del 1963, i passà a ser-ne membre supernumerari el 25 de febrer del 2004.
Fou professor de la Universitat de Deusto i, entre els anys 1974 i 1977, rector d'aquesta universitat, mandat durant el qual es feren oficials alguns centres universitaris, entre els quals destaca l'Escola Superior d'Enginyeria Informàtica.
Fou també rector de l'Instituto Católico de Artes e Industrias (ICAI) de la Universitat Pontifícia de Comillas de Madrid, entre el 1978 i el 1981. Fou el gran impulsor de l'actual prestigi de ICAI, i també de l'ICADE, en introduir gran quantitat de coneixements matemàtics en els plans d'estudi de les carreres econòmiques.
Doctor en Ciències Exactes i Enginyer de Camins, Canals i Ports, fou professor de l'Escuela Técnica Superior del Cuerpo, i també catedràtic d'Anàlisi Matemàtica a la Facultad de Ciencias de la Universitat Central de Madrid (avui, Universitat Complutense de Madrid).
Fou, a més, llicenciat en Filosofia i Lletres i en Teologia. Passà llargues temporades d'ensenyament i investigació a Hamburg (Matethematisches Seminär), a Nova York (Courant Institute) i a altres universitats del món, i col·laborà amb nombrosos organismes internacionals. Destaca la seva col·laboració en els càlculs del Programa Apolo de la NASA.
Fou president de la Reial Societat Matemàtica Espanyola, entre 1960 i 1963, i membre de nombroses societats culturals, científiques i tècniques. Rebé condecoracions militars i civils, entre les quals cal destacar la Gran Creu de l'Orde d'Alfons X el Savi al Mèrit Docent.
És important la seva participació en la identificació del papir 7Q5, en la qual va fer una important aplicació del cas a la informàtica.

## Obra

Selecció d'algunes de les seves obres:
* "Fundamentos de Matemáticas".
* "Fundamentos de Física".
* "The Mathematics Genealogy project".
* "Las teorías del movimiento de proyectiles y paralelas de Aristóteles a Einstein".
* "La verdad en la Matemática axiomática".
* "La mutua influencia entre Matemática y Física", (col·laborador).
* "Los Cuadritejidos planos".
* "The corollarium II to the proposition XXIII of Saccheri's Euclides".
* "Las Matemáticas en la España de los Austrias".
* "Método de máximos y mínimos".
* "Los primeros testimonios del Nuevo Testamento". (col·laborador).
* "Rang der ebenen 4-Gwebe".
* "Upper Estimate of Potential Elastic Energy of a Cylinder".
* "Logical and Historical Remarks on Saccheri's Geometry".
* "Las derivadas segundas del potencial del volumen".
* "De la verdad a la validez en Geometría" (1733-1871).

## Referències

* ↑ «Jesuita Internacional». La Vanguardia. [Publicat i consultat el 21 d'abril del 2009]. (castellà)
* ↑ «Albert Dou i Mas de Xexàs». Gran Enciclopèdia Catalana. Barcelona: Grup Enciclopèdia Catalana.

## Bibliografia

* Aroca, José Manuel «Alberto Dou S.J. (1915-2009)» (en castellà). Theoria, Vol. 24, Num. 3, 2009, pàg. 349-352. ISSN: 0495-4548.
* Díaz, Jesús Ildefonso «Alberto Dou: su obra matemática y su papel en el progreso de la matemática española» (en castellà). Gaceta de la Real Sociedad Matemática Española, Vol. 12, Num. 2, 2009, pàg. 227-256. ISSN: 1138-8927.
* Larson, Jean A. «A picaresque approach to set theory genealogy». A: Carlos A. di Prisco, Jean A. Larson, Joan Bagaria, A.R.D. Mathias (eds.). Set Theory: Techniques and Applications (en anglès). Springer, 1998, p. 127-156. ISBN 978-90-481-1978-0.
* Sanchez Blanco, Jeronimo. «In Memoriam: Alberto Dou (1915-2009)». A: Carlos Alonso Bedate (ed.). La libertad: ilusiones y límites (en castellà). Universidad Pontificia de Comillas, 2009, p. 15-17. ISBN 978-84-8468-315-5.

## Enllaços externs

* O'Connor, John J.; Robertson, Edmund F. «Albert Dou i Mas de Xexàs» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Díaz, Jesúsu Ildefonso. «Alberto Dou y sus valores científicos». Universidad Complutense de Madrid, 2010. [Consulta: 9 agost 2022]. (castellà)